
	ОТНОСНО:
	Проект на постановление за приемане на Единен списък на юридически лица, стратегически и други особено важни обекти, които са от значение за отбраната на страната във военно време.




УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖО И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и неговата администрация, приет с Постановление № 229  на Министерския съвет от 23.09.2009 г., внасям за разглеждане проект на Постановление за приемане на Единен списък на юридически лица, стратегически и други особено важни обекти, които са от значение за отбраната на страната във военно време, състоящ се от две части: Приложение № 1 и Приложение № 2 с нива на класификация „Секретно“. Постановлението е разработено в изпълнение на изискванията на чл. 22, ал. 2, т. 22 от Закона за отбраната и въоръжените сили на Република България (ЗОВСРБ) и във връзка с чл. 7, т. 6 и чл. 12 от Наредбата за планиране на граждански ресурси за отбрана, приета с Постановление № 105 на Министерския съвет от 27 май 2020 г. 
По проекта на цитираното постановление са изготвени мотиви за приемане на акта и частична предварителна оценка на въздействието. Оценката на въздействието е съгласувана без бележки от дирекция „Модернизация на администрацията“. Мотивите за приемане на постановлението съдържат класифицирана информация и са маркирани с ниво на класификация „Поверително“. Проведени са и обществени консултации в 30-дневен срок, съгласно чл. 26, ал. 4 от Закона за нормативните актове. 
Изпълнението на проекта на акт не води до изменение в целевите стойности на показателите за изпълнение, в това число ключовите индикатори.
За изпълнението на проекта на акт не са необходими допълнителни разходи/ трансфери/ други плащания, които да бъдат одобрени по бюджета на Министерството на отбраната, за сметка на други бюджети по държавния бюджет. 
Проектът на акт не оказва въздействие върху държавния бюджет. Приложена е финансова обосновка, одобрена от министъра на финансите, съгласно приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и неговата администрация.
Предложеният проект на акт не е свързан с транспониране на актове на Европейския съюз, поради което не се налага да бъде изготвена справка за съответствие с европейското право. 
На основание чл. 32, ал. 1 от Устройствения правилник на Министерския съвет и на неговата администрация, докладът, мотивите за приемане на акта, проектът на постановление и приложенията към него са съгласувани със заинтересованите министерства и ведомства, съгласно приложената справка.

УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖО И ГОСПОДА МИНИСТРИ,

Предвид изложеното и на основание чл. 8, ал. 2 от Устройствения правилник на Министерския съвет и неговата администрация, предлагам Министерският съвет да разгледа и приеме предложения проект на постановление за приемане на Единен списък на юридически лица, стратегически и други особено важни обекти, които са от значение за отбраната на страната във военно време.


       МИНИСТЪР НА ОТБРАНАТА


АТАНАС ЗАПРЯНОВ

